Frida Kahlo

Magdalena Carmen Frida Kahlo y Calderón (Çittæ do Mescico, 6 de luggio do 1907 - Çittæ do Mescico, 13 de luggio do 1954) a l'é stæta unna pittoa mescicaña conosciua pe-i seu tanti retræti, autoretræti, e travaggi ispiræ da-a natua e da-i manofæti do Mescico. Ispiâ da-a coltua popolâ do paise, a l'à deuviou un stile d'arte popolâ ingenuo pe esplorâ e costioin d'identitæ, pòstcolonialiximo, genere, classe e razza inta soçietæ mescicaña. I seu dipinti de spesso aivan di fòrti elementi autobiografichi e mescciavan o realismo co-a fantaxia. In azzonta à l'appartenensa a-o movimento pòst-revoluçionäio Mexicayotl, ch'o çercava de definî unn'identitæ mescicaña, a Kahlo a l'é stæta descrita comme unna realista surrealista ò magica. A l'é conosciua ascì pe avei depento a seu esperiensa de dô crònico.

Nasciua da un poæ todesco e da unna moæ mestiza (de discendensa Purépecha), a Kahlo a l'à passou a ciù parte da seu infançia e da vitta da adulta à La Casa Azul, a seu casa de famiggia à Coyoacán - oua pubricamente açescibile comme Museo Frida Kahlo. Sciben ch'a l'ea stæta disabilitâ da-a polio da figgeua, Kahlo a l'ea stæta unna boña studentessa tanto ch'a l'ea anæta à scheua de mëxiña fin à quande a l'é stæta feria inte un açidente de bus à l'etæ de 18 anni, ch'o gh'à caxonou di problemi de dô e de mëxiña pe tutta a vitta. Into seu repiggio, a l'é tornâ a-o seu interesse d'infançia pe l'arte con l'idea de vegnî à ëse unn'artista.

I interesci da Kahlo pe-a politica e l'arte l'an portâ à intrâ into Partio Communista Mescican do 1927, pe mezo do quæ a l'à conosciuo o compagno e artista mescican Diego Rivera. A cobbia a s'é sposâ do 1929 e a l'à passou a fin di anni '20 e o prinçipio di anni '30 à viægiâ insemme into Mescico e inti Stati Unii. Inte sto periodo, a l'à desgheuggeito o seu stile artistico, piggiando a seu prinçipâ inspiraçion da-a coltua popolâ mescicaña, e a l'à depento pe-o ciù di autoretræti piccin che mescciavan di elementi da-e creddense precolombiañe e cattòliche. I seu dipinti an reciammou l'interesse de l'artista surrealista André Breton, ch'o l'à organizzou a primma exibiçion solista da Kahlo a-a Galleria Julien Levy à New York do 1938; l'exibiçion a l'é stæta un successo e gh'é stæto apreuvo unn'atra à Pariggi do 1939. Tanto che l'exibiçion franseise a l'à avuo ciù pöco successo, o Louvre o l'à accattou un quaddro da-a Kahlo, The Frame, ch'o l'à reiso a primma artista mescicaña à ëse presentâ inta seu colleçion. Inti anni '40, a Kahlo a l'à piggiou parte à de exibiçioin into Mescico e inti Stati Unii e a l'à travaggiou comme meistra d'arte. A l'à insegnou a-a Scheua Naçionâ de Pittua, Scultûa e Incixón ("La Esmeralda") e a l'é stæta un membro fondatô do Seminäio de Coltua Mescicaña. A sanitæ delongo fragile de Kahlo a l'à comensou à anâ zu inta mæxima dëxeña d'anni. Sciben ch'a l'aiva avuo de exibiçioin a l'èstero, a l'à avuo a seu primma exibiçion da sola in Mescico do 1953, pöco avanti da seu mòrte do 1954, à l'etæ de 47 anni. 

O travaggio da Kahlo comme artista o l'é arrestou relativamente desconosciuo scin a-a fin di anni 1970, quande o seu travaggio o l'é stæto descoverto torna da di istòrichi d'arte e di attivisti politichi. Inti primmi anni 1990, no solo a l'ea vegnua à ëse unna figua reconosciua inte l'istöia de l'arte, ma a l'ea tegnua ascì pe unn'icoña pe-i Chicanos, o movemento do femminiximo, e a communitæ LGBTQ+. O travaggio da Kahlo o l'é stæto avvoxou à livello internaçionale comme emblematico de tradiçioin naçionale e indigene mescicañe e da-e femministe pe quella ch'a l'é tegnua pe-a seu representaçion sensa compromisci de l'esperiensa e da forma feminiña.

 Nòtte 

 Atri progetti 

Categorîa:Biografìe
Categorîa:Pitoî
Categorîa:Méscico